Yolande Korkie pleit vir haar manPierre Korkie wat in Jemen ontvoer is, is steeds in aanhouding. Yolande Korkie, die vrou van Pierre Korkie wat deur Al-Kaïda in Jemen gyselaar gehou word, het Donderdag sy vrylating bepleit. Yolande het Donderdag ŉ verklaring aan verslaggewers in Johannesburg voorgehou. “Al-Kaïda, baie dankie dat julle my vrygelaat het en my aan my kinders teruggegee het. Dankie dat julle ons met goedhartigheid en respek hanteer het en medisyne vir my man gebring het,” het Yolande gesê. “Ek versoek dat julle my man sal vrylaat.” Yolande moes saggies praat weens ŉ keelinfeksie wat sy opgedoen het. Die ontvoerders het verlede Vrydag ŉ losprys van $3 miljoen (ongeveer R32.5 miljoen) binne agt dae geëis vir Pierre se vrylating. “Onderhandelinge verloop nie goed nie,” het dr. Imtiaz Sooliman, hoof van die Gift of the Givers, gesê. Dié humanitêre organisasie het verlede week Yolande se vrylating bewerkstellig. Anas al-Hamati, die organisasie se kantoorbestuurder in Jemen, het Maandagaand persoonlik met die ontvoerders begin onderhandel. Die egpaar is in Mei in Taiz ontvoer. Lees alles oor Pierre Korkie.